text: Mand fandt sin stjålne bil
  31 august 2014 kl. 08.38
  En mand der mellem fredag og lørdag havde indbrud, fandt senere sin stjålne bil. Det endte i tumult.
  Ved 19-tiden lørdag fik Sydøstjyllands Politi en melding om tumult mellem 5-6 personer ved Netto på Vestergade i Horsens. Det viste sig at være en noget indviklet sag.
  Anmelderen havde forsøgt at tilbageholde en mand, der kørte rundt i anmelderens Ford Mondeo. Det endte imidlertid i noget tumult.
  Anmelderen, der bor på Kalkbrænderivej i Horsens, havde mellem fredag og lørdag fået sparket døren ind hjemme hos sig selv. Fra hans hjem var der forsvundet noget medicin og hans bilnøgler.
  Da politiet kom til Vestergade lørdag aften, kunne de derfor anholde en 33-årig mand, og anmelderen kunne få både bil og medicin tilbage.
  